Kommissionens hvidbog om reformen fra marts 2000 tog blandt andet sigte på at præcisere ansvarsfordelingen mellem de vigtigste aktører, der forvalter Fællesskabets ressourcer.

Kommissionen har netop afsluttet en større gennemgang af sine disciplinære bestemmelser og strukturer. For det første blev der ved Kommissionens afgørelse af 19. februar 2002 i forbindelse med den administrative reform oprettet et særligt undersøgelses- og disciplinærkontor i Kommissionen (IDOC). Det hedder i denne afgørelses artikel 6, stk. 6, at IDOC skal aflægge rapport om enhver undersøgelse og i disse rapporter komme ind på det individuelle ansvar for tjenestemænd, der har forbindelse med mulige overtrædelser af gældende regler, herunder finansforordningen. IDOC har generelle undersøgelsesbeføjelser i sager, der ikke er omfattet af OLAF's undersøgelsesbeføjelser. For at undgå interessekonflikter hedder det i samme afgørelses artikel 5, stk. 2, at OLAF skal konsulteres før indledningen af en administrativ undersøgelse for at få klarhed over, om OLAF selv foretager en undersøgelse eller har planer om at gøre det, og hvis dette er tilfældet, skal IDOC lade OLAF gennemføre sin undersøgelse først.

Herudover har Kommissionen foreslået ændringer af Personalevedtægten for at forbedre fremgangsmåden i forbindelse med disciplinære undersøgelser. I henhold til Kommissionens afgørelse af 19. februar 2002 skal formanden for Det Stående Disciplinære Råd være et tidligere medlem af en af de andre af Unionens institutioner eller en tidligere tjenestemand; den nuværende formand er forhenværende formand for Retten i Første Instans. Kommissionen vedtog den 24. juli 2003 et oplæg med et detaljeret udkast til retningslinjer for gennemførelsen af vedtægtens artikel 22 vedrørende retsmidler i tilfælde af finansiel uansvarlighed eller uagtsomhed, der medfører tilbagebetaling eller erstatning af »tab, som påføres Fællesskaberne«.

Den ændrede finansforordning, der blev vedtaget den 25. juni 2002, fastsatte de finansielle aktørers ansvar, som er beskrevet i de detaljerede gennemførelsesbestemmelser, der blev vedtaget i december 2002. Finansforordningens artikel 66, stk. 4, skabte retsgrundlaget og en forpligtelse for hver institution til at oprette et særligt og selvstændigt panel for finansielle uregelmæssigheder, hvis hovedopgave — uden at OLAF's (Det Europæiske Kontor for Bekæmpelse af Svig) beføjelser i øvrigt tilsidesættes — er at yde ansættelsesmyndigheden teknisk bistand i forbindelse med potentielle finansielle uregelmæssigheder. Kommissionen godkendte den 9. juli 2003 oprettelsen af et internt panel for finansielle uregelmæssigheder, der skal undersøge potentielle overtrædelser af finansforordningen.

Efter Kommissionens reform skal de udpegede anvisningsberettigede, det vil sige generaldirektørerne og tjenestelederne, udarbejde årlige aktivitetsrapporter og revisionserklæringer, ledsaget af bemærkninger og eventuelle forbehold, på deres respektive kompetenceområder. Kommissionen skal udarbejde en sammenfattende rapport herom og sende både den sammenfattende rapport og de årlige aktivitetsrapporter til Europa-Parlamentet og Revisionsretten. De første hold rapporter blev afleveret i juli 2002 og vedrørte år 2001.